ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ጆርጅ ፍሎይድ፡ ድሕሪ ሞት ጸሊም ኣሜሪካዊ ጆርጅ ፍሎይድ ንዝተለዓለ ናዕቢ ንምቁጽጻር ፍሉይ ሓይሊ ኣመሪካ ተዋፊሩ 29 ጉንቦት 2020 ምንጪ ስእሊ, Reuters መግለጺ ስእሊ, ኣብ ሚኒያፖሊስ ዝርከብ ሓደ ቤት ጽሕፈት ፖሊስ ብዓመጽቲ ከም ዝተኸበበ ይግለጽ ናዕበኛታት ኣመሪካዊት ከተማ ሚንያፖሊስ፡ ንሓደ መደበር ፖሊስ ብሓዊ ድሕሪ ምቅጻሎም፡ ኣብቲ ቤት ጽሕፈት ዓሪዶም ዝነበሩ ኣባላት ፖሊስ ካብቲ መደበር ክወጹ ተገደዶም። እቲ ድሕሪ ቅትለት ጆርጅ ፍሎይድ ዝተባህለ ጸሊም ኣመሪካዊ ዝተወለዐ ናዕቢ፡ እናሓየለ ይመጽእ ምህላዉ ዓቢ ስግኣት ፈጢሩ'ሎ። ካልኦት ህንጻታትን ትካላት ንግድን'ውን፡ ተቓጺሎምን ተዘሚቶምን ኣለዉ። ፕረዚደንት ዶናልድ ትራምፕ፡ ነቶም በቲ ቕትለት ተቖጢዖም ተቛውሞታት ዘስምዑ ዘለዉ "ገፋዕቲ" ክብል ድሕሪ ምግላጽ፡ ምርግጋእ ክፍጠር እንተዘይኪሉን ዝምታ እንተ ቐጺሉን ንሰራዊት እታ ሃገር ብጥይት ክኣትዎም ክእዝዝ ከም ዝኽእል ኣጠንቂቑ። መግለጺ ናይቲ ፕረዚደንት'ውን ነቲ ሓዊ መሊሱ ኣጎሃሂርዎ ይርከብ። ኣብ ሚኒሶታ ከተማ ሚኒያፖሊስ፡ ነቲ ብጻዕዳ ፖሊስ ናይ ዝተቐትለ ጸሊም ኣሜሪካዊ ዝበጽሖ ግፍዒ ንምኹናን ብኣሽሓት ዝቑጸሩ ኣሜሪካውያን ናብ ኣደባባይ ወጺኦም ተቓውሞኦም የስምዑ ከምዘለው ተገሊጹ። ካብ ትማሊ ጀሚሩ፡ ብዙሓት ድኳናት፣ ሱፐርማርኬታት፣ ኣብያተ ጽሕፈት ተዘሚቶምን ዓንዮምን እዮም። ገሊኦም ድማ ብሓዊ ተቓጺሎም። ናይ ፖሊስ ቤት ጽሕፈት ከይተረፈ በቶም ናዕበኛታት ተኸቢቡ ስለዝነበረ፡ ፖሊስ ነቶም ናዕበኛታት ንምብታን መንብዒ ጋዝ ተጠቒሙ። "እንታይ ክንገብር ኢኹም ትደልዩና ዘለኹም?
